
PROCES VERBAL

Nr.71 din 23.04.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: ora 16:00

Au fost prezenţi:

membrii Consiliului de Observatori Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Vitalie ŢAPEŞ, Mariana ŞLAPAC, Igor MUNTEANU, Tudor TATARU.

A lipsit: Viorica MEŞINĂ-PRODAN.

Ordinea de zi:

1. Salarizarea secretarului Consiliului de Observatori.

2. Sesizarea angajaţilor IPNA Compania „Teleradio-Moldova” privind sistemul de salarizare.

3. Diverse.

E.Rîbca: Stimaţi colegi, stimată audienţă, cred că putem începe şedinţa CO. Din start menţionez prezenţa a 7 membri ai CO. Potrivit prevederilor p.16 din Regulamentul CO, şedinţele sunt deliberative în prezenţa a 5 membri. Respectiv, supun votului începerea şedinţei de astăzi.

S-a votat: “Pentru” – unanim.

E.Rîbca: Stimaţi membri ai CO, agenda prezentei şedinţe a fost publicată pe site-ul www.trm.md, materialele propuse spre examinare în şedinţa de astăzi au fost expediate în conformitate cu p.35-36 din Regulamentul CO. Ordinea de zi cuprinde 3 chestiuni:

1. Salarizarea secretarului Consiliului de Observatori.

2. Sesizarea angajaţilor IPNA Compania „Teleradio-Moldova” privind sistemul de salarizare.

3. Diverse.

E.Rîbca: În acest context, solicit să trecem subiectul 2 cu numărul 1, să-l examinăm pentru început. Celelalte puncte ce urmează a fi discutate la Diverse vor fi aprobate separat. Cine este pentru aprobarea Ordinii de zi, rog să votaţi.
S-a votat: “Pentru” – unanim.

E.Rîbca: Propun să trecem la realizarea Ordinii de zi. Aveţi în mape sesizarea unui grup de salariaţi ai Companiei „Teleradio-Moldova”. Sunt în jur de 70 de salariaţi care-şi exprimă dezacordul cu sistemul actual de salarizare de la Companie şi solicită crearea unei comisii pentru monitorizarea programelor manageriale, financiare şi economice. Această scrisoare datează cu 27 ianuarie 2010. Am evitat includerea în Ordinea de zi a acestei scrisori până la alegerea noii conduceri din motive lesne de înţeles. Totodată, aproximativ la ora 12.00, a parvenit proiectul unei eventuale hotărâri a CO pe care semnatarii propun s-o aprobăm. Proiectul îl aveţi în mape. Nu este în contradicţie cu legislaţia în vigoare de a înainta astfel de proiecte de hotărâre.

Pentru început, propun să audiem opiniile salariaţilor. Sunt prezenţi N.Scorpan şi alţi câţiva salariaţi ai Companiei. După care urmează să audiem opinia administraţiei. Înainte de a oferi cuvântul dlui N.Scorpan, aş vrea să solicit opinia membrilor CO, dacă prezenţa preşedintelui Companiei este necesară la discuţia acestui subiect.

M.Şlapac: Ar fi foarte bine. 

E.Rîbca: În acest caz, o rog pe dna N.Beregoi să-l invite pe dl C.Marin. Dlui ne-a informat că astăzi sunt vreo 3 delegaţii şi a solicitat să fie invitat, în caz de necesitate. Până apare dl preşedinte, dacă nu aveţi nimic împotrivă, vă aduc la cunoştinţă câteva propuneri la subiectul Diverse, şi anume:

- proiectul unei hotărâri CO, coordonat cu administraţia Companiei, ce trebuia să-l pun la vot la şedinţa trecută. Este vorba despre implementarea Caietului de sarcini. Aţi primit proiectul hotărârii la şedinţa trecută. Astăzi vreau să-l pun la vot, după discuţii la acest subiect;
- tradiţionala hotărâre cu privire la transparenţa hotărârilor şi a proceselor verbale CO;
- stabilirea datei următoarei şedinţe a CO. Ieri a fost transmis oficial proiectul Caietului de sarcini pentru 2010 pe care propun să-l examinăm la următoarea şedinţă. Respectiv, aş vrea să adoptăm o hotărâre, prin care să stabilim Ordinea de zi şi cu exactitate data viitoarei şedinţe;
- al patrulea subiect ţine de un demers al administraţiei Companiei, prin care se solicită stabilirea nivelului de salarizare pentru funcţia de producător-coordonator şi redactor-prezentator. Prin acest demers preşedintele Companiei solicită includerea în schema de încadrare a două unităţi suplimentare de redactor-prezentator şi operator procesare date.
Acestea sunt subiectele pe care vroiam să le discutăm la Diverse. Stimaţi  colegi, aveţi sugestii, obiecţii pentru Diverse?
Propun să votăm aprobarea subiectelor în cauză pentru Diverse.
S-a votat: “Pentru” – unanim.

Constat prezenţa la şedinţă a dlui I.Munteanu. Este lipsă doar dna V.Meşină-Prodan, care a anunţat că este într-o deplasare.

E.Rîbca: Stimate dle T.Tataru, cu tot respectul faţă de dvs şi statutul dvs, dar membrii CO au şi un statut juridic. Potrivit Codului audiovizualului, în caz de absenţă nemotivată consecutivă la şedinţele CO, urmează a fi declarată vacanţa funcţiei. Această declaraţie urmează a fi făcută de CO. Dvs aveţi două absenţe consecutive. Vreau să stabilim o practică  pentru viitor: urmează să explicaţi dacă sunt absenţe motivate sau nemotivate. Cred că discutăm mai târziu.

T.Tataru: Vreau să vă spun şi eu ceva... 

E.Rîbca: Nu vreau să incit spiritele, eu doar am constatat faptul că aveţi absenţe repetate.

T.Tataru: Eu lucrez şi în altă parte, nu numai la CO. Să mă puneţi la curent, să mă telefonaţi şi altă dată voi fi. Trebuie să ştiu dinainte când sunt şedinţele.

E.Rîbca: Discutăm mai târziu. Propun să trecem la examinarea primului subiect. Ofer cuvântul dlui N.Scorpan pentru a expune poziţia salariaţilor. De câte minute aveţi nevoie?

N.Scorpan: Mi-am exprimat, deja, poziţia. Vreau să expun doar câteva teze. Colegii mei de breaslă, redactorii-prezentatori dna N. Bolboceanu şi dna A.Lisevici, vor expune şi dânsele opinii vis-a-vis de problemă. De aceea voi fi succint, de la 5 la 7 minute.

Sesizarea cu nr.12/27 din 27 ianuarie curent a exprimat poziţia a 70 de salariaţi care au semnalat vis-a-vis de implementarea mecanismului de salarizare în cadrul Companiei. Sunt nemulţumiţi majoritatea salariaţilor. În opinia lor, în primul rând, au fost încălcate garanţiile statului cu privire la salarizare. Şi în al doilea rând, nu a fost respectată structura, condiţiile şi sistemul de salarizare în cadrul instituţiei publice.
E.Rîbca: Scuze, voi solicita, ulterior, unele răspunsuri de la jurist.

N.Scorpan: Trei – noi, cei 200 de salariaţi, considerăm că mecanismul de salarizare a fost implementat în baza unor principii discriminatorii din punct de vedere al profesionismului şi apartenenţei politice. Este un moment important în cadrul instituţiei publice a audiovizualului. Dacă va fi nevoie să aducem probe la CO, vom veni cu aceste probe juridice.
Patru – semnatarii acestei sesizări consideră că acţiunile ex-administraţiei vin în contradicţie cu legislaţia muncii: Codul muncii şi Legea cu privire la salarizare. Cu atât mai mult că aceste articole din Codul muncii şi Legea cu privire la salarizare se înscriu la art.10 şi 14 al codului administrativ.
Administraţia Companiei, în mod premeditat, încearcă să ne deplaseze în alte grile de salarizare pentru a ne submina autoritatea şi funcţiile pe care le deţinem. Trebuie să remediem acest lucru, deoarece mecanismul de salarizare din cadrul Companiei s-a implementat, după părerea salariaţilor, cu mari abateri şi încălcări de la legislaţia în vigoare.

Voi încerca să vă aduc argumentele de rigoare. În TV Naţională există câteva categorii de salariaţi. Serviciile tehnice auxiliare au un salariu de la 1050 la 1250 de lei, în timp ce şefii au peste 3000 de lei. Urmează serviciile de producţie cu salarii între 1260 şi 3000 de lei, iar şefii de la 4000 lei şi mai mult. Autorii şi producătorii care de fapt produc emisiuni, muncesc în tot ciclul de realizare a produsului audiovizual şi au cele mai înalte categorii de salarizare de la 14 la 17, sunt salarizaţi cu 55% din salariile şefilor de subdiviziuni.

Iată un viciu pe care noi, salariaţii Companiei, nu îl înţelegem şi nu-l putem accepta. În fond, ni s-au subminat drepturile. Nu mai vorbesc de serviciile de administrare şi de conducere a Companiei. Dvs ştiţi care sunt salariile lor. Nu vreau să mă refer la aceste lefuri. Eu şi colegii mei ne dorim ca producţia, munca să fie apreciate şi să nu robim în această instituţie, cum robesc eu 35 de ani pentru 2590 de lei, sau cum robeşte dna N.Bolboceanu pentru 2620 de lei.
Nu este adevărat că nu există surse financiare, nu e adevărat că oamenii în cauză nu ar merita. Acestea au fost nişte principii subiective pe care le-a promovat ex-administraţia în relaţie cu mine şi cu cei care nu au susţinut activităţile ex-partidului de guvernământ. Consider că asemenea atitudini politice faţă de salariaţii „Teleradio-Moldova” este o încălcare de serviciu. Şi aşa trebuie calificată de salariaţii instituţiei.

Ceea ce am văzut, pot să prezint şi membrilor CO. Regizorul de la Departamentul actualităţi TV, dl Florea, cu o experienţă de peste 4 decenii în domeniu, are un salariu de 1190 de lei, ceea ce presupune că pentru anul 2009 a acumulat un venit de 18406 de lei. Această sumă, achitată de contabilitatea Companiei „Teleradio-Moldova” dlui Florea, este egală cu un salariu al ex-preşedintelui V.Todercan pentru o lună.

Cum vreţi să fie echitate socială în cadrul TV? Cum vreţi să avem emisiuni de calitate, dacă noi suntem de dimineaţă până seara bătuţi în cap şi asupriţi, din diferite motive subiective şi de alt ordin.

Iată de ce noi am extras şi nivelele, şi treptele de salarizare. Vă dau un exemplu. Eu am categoria 17 de redactor şef, am salariul de bază de 2590 de lei. Sunt la treapta 0 în această instituţie, deşi am toate onorurile, în timp ce alţi colegi de-ai mei, tot la treapta 17, au până la 6720.

Ce se întâmplă în această instituţie că există o asemenea discriminare profesională? Consider că dacă această stare de lucruri nu va fi ameliorată de către membrii CO, salariaţii instituţiei vom ajunge la explozii care nu vor face nici onoare, nici faţă acestei instituţii. De aceea eu, dle preşedinte CO, în numele colectivelor de muncă, cer să supuneţi votului proiectul nostru de hotărâre, pentru a ne determina în aceste relaţii ale salariaţilor cu conducerea Companiei.
Noi am făcut câteva sesizări. Dna M.Şlapac, în calitate de preşedinte al CO cunoaşte lucrurile. Ne-am referit la art.129 alin.(2) din Codul muncii, unde este stabilit de ce avem nevoie. Avem nevoie de experienţă în domeniu, calificare, calitate a producţiei. După ce criterii s-au stabilit lefurile tarifare, nu vorbesc de alte adaosuri sau suplimente? Şi oamenii de la garaj, de la alte servicii tehnice sunt revoltaţi de această stare. Cum de un copil venit să lucreze şofer pe o maşină nouă primeşte 2800, iar eu primesc 2130 lei. Cum de se întâmplă lucrul în cauză? Noi suntem deprimaţi de această situaţie.

Ex-administraţia Companiei a stabilit lefuri cum a dorit şi nici până astăzi nu cunoaştem mecanismul de implementare a salariilor. Am cerut să ni se dea mecanismul ca să-l punem în discuţie în colectivul de creaţie. Să ne spună ce au făcut ca să înţelegem şi noi. Nimeni nu ne-a dat un răspuns pozitiv. Transparenţa privind gestionarea banilor publici în Compania „Teleradio-Moldova” a fost „închisă” şi „sigilată”.
Noi rezistăm acestei opresiuni, dar aici stau juriştii, reprezentanţii sindicatului. Juriştii ne-au chemat în judecată pe mine, pe dna N.Bolboceanu, pe dl ministru al justiţiei, A.Tănase, precum că le-am lezat drepturile şi onoarea profesională. Acum mă întreb dacă acest V.Todercan are dreptul în faţa judecăţii să strige în voce că îi sunt lezate drepturile şi onoarea, în timp ce el la câteva mii de angajaţi le-a lezat drepturile? Are dreptul să se ridice această voce? Eu împreună cu dl A.Tănase, dna N. Bolboceanu şi alţi colegi, ne-am apărat drepturile în instanţa de judecată, nu mai zic de membrii CO, dnii V.Ioniţă, I.Munteanu. ... nu se poate admite o astfel de stare de lucruri în cadrul Companiei. Vă mulţumesc că m-aţi ascultat.

E.Rîbca: Stimaţi colegi, dacă nu aveţi nimic împotrivă, întrebările le vom pune după ce ascultăm opinia tuturor reprezentanţilor salariaţilor.

N.Bolboceanu: Nu am înţeles până azi mecanismul salarizării. Eu nu înţeleg mecanismul distribuirii onorariilor, pentru că pe lângă salarii la noi sunt onorarii.

Îmi aduc aminte cu nostalgie de vremea când am venit la TV şi lucram la Ş.Lozan. Erau redacţii – nu ca acum departamentul programe, redacţie literară, muzicală, copii – şi aveam nişte şedinţe. Redactorul-şef spunea ce onorariu are redacţia respectivă pentru un trimestru. Toată lumea ştia ce onorarii se distribuie pentru fiecare emisiune. Dacă era vreo greşeală, se deschidea registrul şi greşeala se corecta. Se puneau onorarii. Erau emisiuni pentru Moscova plătite, care se dădeau în fondul TV. Ştiam absolut fiecare ban unde se duce.

Eu nu înţeleg mecanismul de azi privind distribuirea onorariilor. Cine şi pentru ce primeşte? Eu, de fapt, lucrez pentru fondul TV. „Se roteşte” şi la „Bună dimineaţa”, şi la solicitări, dedicaţii, şi noaptea pentru conaţionali. Vin solicitări de a se copia programul şi se plăteşte. Uneori am nevoie, pentru a filma, să merg la Butuceni să găsesc o casă, un gard în stil naţional. Am nevoie de zăpadă. Se întâmplă că pentru o emisiune lucrez o săptămână.
Emisiunea mea are 40 de minute. Cu atât am rămas. Emisiunea mea costă o oră 800 de lei, evident 40 minute – 600 lei. Trebuie să-i împart la 10-12 oameni cu care lucrez. La noi sunt „altfel” de emisiuni, care sunt făcute de „alţi” oameni. Emisiuni importante sunt transmisiunile considerate transmisiunile de la „palat”. Acestea durează 3-4 ore. Înmulţiţi 800 de lei cu 3-4 ore, aceşti bani sunt repartizaţi tot la 10-12 oameni. Unde se munceşte mai mult?

La „palat” merg doar anumiţi oameni.

V.Cucereanu: Este acelaşi onorariu pentru o oră de transmisie în direct şi pentru o oră realizată în imprimare?

N.Bolboceanu: Asta trebuie de verificat. Contabilitatea urmează să dea un răspuns. Îmi aduc aminte de timpurile când venea dl I.Druţă: se făceau emisiuni de 1-2 ore şi se plătea mult pentru acele emisiuni.
Până în ziua de azi nu înţeleg mecanismul: unora li se plăteşte atâta, altora altfel. Am întrebat pe unii care montează ce onorariu primesc. Mi-au spus că 5 lei. Întreb pe altcineva şi îmi spune – 20 lei, dar în altă parte pentru altă emisiune primeşte 100 lei. De ce sunt aceste diferenţe?

E.Rîbca: Din partea salariaţilor mai doreşte cineva să se expună?

A.Lisevici: Din partea subdiviziunii minorităţi naţionale... Cameramanii s-au temut să vină, dar salariul lor e o ruşine pentru TV...

N.Bolboceanu: Doar o completare. Am probleme cu cameramanii, vreau să merg la filmare, să zicem, într-un decor de iarnă. Cu mare greu i-am convins. Ei nu doresc să meargă la filmare să se chinuie şi să primească 20 de lei, flămânzi, mai bine stau în studiou şi au tot aceşti bani.

A.Lisevici: Cameramanii de la „Mesager”, de exemplu O.Diordienco, a studiat la VGIK, este experimentat şi primeşte un salariu de 2000 de lei. Onorariul „Mesager”-ului e de 2200 de lei pentru 2 ediţii zilnice şi se împarte la toţi. A plecat deja D.Mija, care avea 2160 lei. L-am întrebat: dacă i se mai dă 1000 lei ar rămâne? A răspuns că rămâne dacă i se dau şi 500 de lei.
Multor salariaţi le-au fost scăzute categoriile. Când am trecut concursul, au fost stabilite unele categorii. Acum ele sunt mai mici. Am un salariu mai  mic decât al celora care au venit ieri la serviciu. Dar în tabela de salarizare scrie că se ia în considerare vechimea în muncă. Lucrez aici toată viaţa. După mult scandal mi s-a ridicat salariul cu 10%, deşi aici scrie că se va mări cu regularitate.

Cameramanii au salarii mici deoarece sunt clasificaţi ca personal tehnic. Majoritatea montorilor au plecat, acum sunt doi băieţi tineri. Ei au declarat că îndată ce vor învăţa meseria, vor pleca.
Nu mai zic de onorarii. „Cronos” apare o dată în săptămână şi reportajele sunt luate de la „Mesager”. Onorarul emisiunii este 600 de lei.

Altă problemă este sponsorul pe care îl aducem. Cei de la marketing mi-au spus să plec la muncă că ei se vor ocupa mai departe. De ce nu avem o cotă parte din ceea ce aducem? Fiecare s-ar strădui să aducă cât mai multă publicitate şi să câştige din aceasta.

Am înţeles că s-a făcut un demers către preşedinte pentru a se ridica onorariul pentru „Mesager”. Dar a fost întors, deoarece nu sunt bani.

C.Marin: Sunt doar vorbe, am semnat demersul.

E.Rîbca: Din partea salariaţilor mai este cineva?

N.Scorpan: Vroiam să vorbesc despre complexitatea emisiunilor. Aşa se întâmplă că în Compania „Teleradio-Moldova” avem stabilită norma pentru regizor – 45 min şi redactor – 30 minute şi mă întreb care este complexitatea acestor programe, dacă un spectacol sau concert de 30 minute se echivalează cu un om în cadru tot de 30 minute. Aici trebuie să ne gândim, dle preşedinte, ca dna T.Stelea să emită un catalog al complexităţii emisiunilor. Nu se poate ca un regizor să facă un spectacol, un program de divertisment, iar altcineva să facă un dialog tot cu acelaşi volum şi să primească acelaşi onorariu.

Nu înţeleg, de ce subdiviziunea economie, finanţe şi contabilitate nu se implică în soluţionarea problemelor angajaţilor. De ce? Acestea le sunt funcţiile? Spre exemplu, cel cu categoria superioară 17 sau 18 primeşte salariul tarifar de 2 ori mai mic decât cel care are categoria tarifară 10. Acest mecanism de salarizare este unul eronat.

Îmi pare rău, dar acesta este adevărul. Nu avem acces la contabilitate. Nici dl M.Scoarţă nu ne dă registrul onorariilor. Spun toţi că nu avem dreptul. Până astăzi dna T.Stelea nu ne-a dat un răspuns cum a fost implementat mecanismul de salarizare. Leafa medie pe Companie este de 4000 de lei. Eu am 50% din leafa medie tarifară. Dna N.Bolboceanu are 55%. Unde s-a mai văzut?

E.Rîbca: Cred că este cazul să audiem şi alte părţi ale din conflict. Dle C.Marin, doriţi să vă expuneţi poziţia, deşi vorbim de perioada trecută?

C.Marin: Îmi este foarte greu să dau notă la ceea ce spun colegii. Nu este numai o reflectare asupra sistemului de salarizare, este vorba şi de o atitudine.

Voi face referinţă la prima parte. Acest sistem trebuie revăzut, reevaluat, poate demolat. Noi am prezentat la CO o solicitare. Noi avem nevoie de timp, vă daţi bine seama. Pentru a elabora un sistem nou, trebuie să calculăm şi să-l punem în discuţie. Am putea o anumită vreme să-l testăm dacă este stimulativ.
Vom elabora nişte principii şi criterii de remunerare. Eu nu sunt adeptul nivelării salariilor. Noul sistem trebuie să stimuleze profesionalismul, volumul şi complexitatea muncii. Nu putem merge doar pe parametri cantitativi. Aceste lucruri trebuie gândite şi trebuie să căutăm soluţii.

Un lucru pe care vreau să-l spun: atunci când este vorba de bani este domeniul cel mai sensibil. Ne-am obişnuit să ne uităm în buzunarul străin, dar trebuie să ne uităm în propriul buzunar. Acelaşi lucru îl spunem – că este mic şi neîncăpător. Să nu exagerăm cu transparenţa. Eu zic că mă voi gândi la acest subiect, nu am răspuns la moment.

Consider că sistemul de onorarii trebuie revăzut. Nu trebuie să ne grăbim. Este un sistem pe care l-am moştenit încă din timpurile sovietice. Nu trebuie să optăm pentru transparenţă, că eu am 1000 de lei dar tu 1001 sau 999 lei. Trebuie să optăm pentru transparenţa principiilor, ca omul să înţeleagă de ce are suma respectivă, contribuţia lui şi normarea muncii sale. Trebuie făcute măsurări: cât timp, cât efort este necesar la elaborarea unui tip de emisiuni, ca să stabilim nişte norme reale. Aceste măsurări nu se fac într-o oră sau o zi.

N.Scorpan: Există ordinul 280 de care dna T.Stelea ştie, unde este scris normativul şi nu trebuie inventată bicicleta. Dna T.Stelea ştie de lucrul acesta.

C.Marin: Ceea ce spuneţi dvs este bine, dar trebuie să ţinem cont că multe lucruri s-au schimbat.

E.Rîbca: Dlor N.Scorpan şi C.Marin, vă mulţumim. Vroia să intervină dl I.Munteanu.

I.Munteanu: Vreau să spun că mă simt oarecum jenant din cauza că această problemă şi aceste conflicte sociale sunt aduse în faţa CO pentru a doua oară şi că preşedinţii Companiei vorbesc foarte frumos de fiecare dată, dar lucrurile nu se urnesc din loc.
Criteriile nu se stabilesc peste noapte, dar problema trebuie soluţionată cât mai curând, pentru că răbdarea salariaţilor are limite. Sunt două chestiuni care trebuie tratate serios. În primul rând, senzaţia salariaţilor că sunt favoritisme. Suntem conştienţi de faptul că fosta conducere a lăsat multe „schelete în dulap”. Ar fi cazul şi timpul ca să vă mobilizaţi să vedeţi unde sunt aceste favoritisme, unde au loc, de ce există şi cum pot fi combătute.

Mi se pare anormală şi absurdă situaţia, când un şofer primeşte 5000 lei, atunci când cei din producţie primesc 2000 şi mai puţin. Sunt nişte disproporţii care nu pot fi justificate, sub nicio formă. Dacă aceste lucruri sunt adevărate, trebuie să interveniţi. Eu nu îndemn la nivelare, dar calitatea profesională nu vorbeşte în favoarea unor salarii. Ne-ar bucura foarte mult să adoptaţi o abordare mai pragmatică. Formaţi un grup de lucru şi încercaţi să găsiţi soluţiile de rezolvare a conflictelor. Veţi avea tot sprijinul CO în soluţionarea conflictelor existente de ani de zile. Probabil că vom vorbi şi cu cei din Parlament în privinţa bugetului Companiei în lunile următoare. Dar încercaţi să soluţionaţi cu resursele şi competenţele pe care le aveţi. 

T.Tataru: Onorată asistenţă, o emisiune de 45 de minute beneficiază de un onorariu de 100 de lei. Ce înseamnă 100 de lei? … Ce ar fi dacă toată lumea de la TV s-ar opri în loc? De aceea, lumea fuge la alte televiziuni.

Aici au semnat 70 de oameni, am înţeles că mai sunt 200. Trebuie să le creăm condiţii bune de muncă la toţi. Salariul minimal ar trebui să fie 5000-6000 de lei. Oamenii vor lucra mai bine, decât cu acest onorariu de 100 lei. Ar trebui să aibă onorarii de 500 de lei fiecare. Dacă continuă practica aceasta, nu mai are importanţă nici CO, nici conducerea Companiei.

E.Rîbca: Vă mulţumim. Să audiem opinia dnei A.Sîrbu. 

A.Sîrbu: Aş vrea să spun că am discutat cu dnii C.Marin şi A.Dorogan problema salarizării şi pot confirma că nu este un sistem echitabil, normal şi clar de salarizare.

Costurile şi remunerările sunt diferite pentru diverse emisiuni. Am început să adunăm informaţii despre emisiunea „Cronos”. S-a făcut un demers privind această emisiune şi i-am redus onorariul, pentru că utilizează produsul de la „Mesager”. Atunci, echipa a refuzat să mai facă această emisiune. Din luna mai ea nu va mai fi. A fost iniţiativa autorilor.
Nu vreau să favorizez unele echipe în defavoarea altora. Este dreptul lor să refuze. Încerc să echilibrez, nu să nivelez. Emisiunile cu aceeaşi complexitate trebuie să aibă acelaşi onorariu. Avem nevoie de timp pentru stabilirea unui nou sistem. Optez pentru salarii fără onorarii, dar trebuie să ne gândim ce sistem nou să elaborăm. Poate, ar fi cazul unei evaluări a tuturor angajaţilor TV, ca să-ţi poţi da seama cine şi ce efort face. Acest mecanism nou de salarizare şi evaluare sunt doi paşi pe care îi putem face.
E.Rîbca: După alegerea noii administraţii am avut o discuţie la care au participat preşedintele Companiei şi directorii radio şi TV. Am expus opinia personală: printre priorităţile administraţiei şi CO sunt Caietul de sarcini, grila de emisie, sistemul de salarizare şi organigrama.

La acest moment avem Caietul de sarcini pe care urmează să-l discutăm la şedinţa viitoare, apoi urmând celelalte documente. Nu este atât de uşor. În opinia mea, Caietul de sarcini s-a modificat spre bine.

R.Lozinschi-Hadei: Am două întrebări. Cine elaborează aceste categorii şi cine le acordă?
N.Scorpan: La început au existat comisii de atestare, care stabileau categoria de salarizare. Ei examinau calităţile profesionale ale angajaţilor. Se stabilea pentru o perioadă anume o anumită categorie. După expirarea unui termen de 2 ani de zile, iarăşi se invita salariatul şi se stabilea o altă categorie. Iată de ce astăzi nu înţelegem care este mecanismul de acordare a salariului.
Noi am trecut concursul de creaţie. La acest concurs am fost atestaţi cu categoria respectivă. Am susţinut concursul de 3-4 ori. V.Todercan şi I.Teleşcu m-au destituit din funcţie de 6 ori – din director artistic în şef de direcţie, apoi în producător-coordonator şi apoi în redactor.
Nu înţelegeam ce se întâmplă. La fiecare jumătate de an schimbau organigrama şi structura statelor de personal.

R.Lozinschi-Hadei: Dacă un salariat cu categoria 17 primeşte mai puţin decât unul cu 14, poate nu ar trebui să existe aceste categorii?

N.Scorpan: Categoriile trebuie să existe. Categoria de salarizare este de fapt rangul tău profesionist.

V.Cucereanu: Poate ar trebui simplificat?

N.Scorpan: Această este altă problemă.

R.Lozinschi-Hadei: Ar trebui să existe o funcţie stabilă şi salariul respectiv.

N.Scorpan: Pentru unele funcţii este stabilit că salariatul trebuie să aibă 5 ani de experienţă în audiovizual. Dacă vine la funcţia de prezentator un om care nu are experienţa cuvenită, ce leafă trebuie să-i dai?

R.Lozinschi-Hadei: Dar un tânăr poate să fie mai bun decât cei cu experienţă.

N.Scorpan: Atunci nu ar trebui să existe niciun chirurg de categorie superioară, nici titlul de doctor sau doctor habilitat, pentru care se primeşte un adaos. Acestea sunt merite.

Membrii CO discută.

E.Rîbca: Am dori să audiem opinia dnei N.Baltean şi a dnei T.Stelea, după care continuăm discuţiile.

N.Baltean: Contabilitatea doar execută prevederile din statele de personal. Noi executăm ordinele privind onorariile şi premiile. Noi nu stabilim salarii, ci doar achităm. Urmărim doar achitarea, conform planului bugetar. Ordinele de achitare sunt semnate de administraţie. Contabilitatea nici nu măreşte, nici nu scade salariile.

E.Rîbca: S-a spus că salariile au fost stabilite cu încălcarea Legii cu privire la salarizare.

N.Baltean: Aceste salarii au fost stabilite. Am avut control audit privind autogestiunea financiară şi nu au fost pretenţii.


T.Stelea: Am participat la elaborarea acestor acte. Prin intermediul acestor mecanisme de salarizare s-a urmărit:

· implementarea unui sistem de clasificare a funcţiilor necesare pentru activitatea eficientă a Companiei şi de evaluare obiectivă a muncii fiecărui salariat;

· implementarea unui sistem de salarizare echitabil, atractiv, competitiv şi flexibil pentru selectarea, dezvoltarea şi stimularea personalului calificat, capabil să reflecte performanţa profesională din domeniul de activitate.  

Sistemul de salarizare include următoarele obiective:

· asigurarea remunerării echitabile şi competitive a muncii în raport cu contribuţia fiecărui angajat la exercitarea calitativă, completă şi performantă a atribuţiilor de funcţie.

· stimularea sistematică a sporirii nivelului profesional al angajatului.

· garantarea stabilităţii şi dezvoltării personalului calificat al Companiei.

· retribuirea competitivă a muncii în conformitate cu schimbările în piaţa audiovizualului din ţară.     

În ceea ce priveşte onorariul, el a fost stabilit de şefii de subdiviziuni şi depinde de orele şi volumul de emisie.

E.Rîbca: În ce mod se stabilesc onorariile?

T.Stelea: Onorariul este stabilit de şeful redacţiei. 

E.Rîbca:  E posibil ca cineva să prezinte pentru salarizare producţie de o oră şi 20 minute, dar în realitate să fi realizat doar 40 de minute? Cine verifică corectitudinea?

T.Stelea: Când actele vin la contabilitate, nu se verifică.

C.Marin: Există un sector specializat de verificare a corectitudinii duratei emisiunii. Nu este posibil să se facă 40 de minute, dar să se scrie 1 oră 20 minute. Este sectorul de emisie care are responsabilităţi.

V.Ţapeş: Trebuie să existe corectitudine, pentru că unul face emisiuni cu intervievaţi, iar altul pentru fondul TV. Directorul departamentului poate avea o simpatie faţă de un producător şi să-i mărească onorariul.
Am o întrebare faţă de dna T.Stelea. Bănuiesc că sesizarea se face nu pentru prima dată. A fost vreo încercare de a se schimba acest sistem de salarizare? De ce s-a tărăgănat rezolvarea acestui conflict?

T.Stelea: Sistemul permite creşterea salariului cu 10%, dar această creştere poate fi stabilită de şeful departamentului sau conducerea Companiei.

A.Lisevici: Aţi spus că acest sistem vi l-au dat de la Ministerul Economiei. Cu câte persoane am vorbit, nimeni nu ştie de acest sistem. Mulţi lucrează peste 20 de ani. În nota acestui sistem de salarizare, aţi scris că se va lua în considerare vechimea în muncă. Lucrez întreaga viaţă aici. După vreun an de scandal, mi s-a ridicat salariul cu 10%. La alţii a fost scăzută categoria. Nu ne-aţi explicat, de ce s-a întâmplat. Am un stagiu de 35 de ani. N.Vacaru are categoria 12 şi primeşte mai mult decât mine. Din ce cauză? Deoarece „slujeşte”?

N.Bolboceanu: Cum de s-a întâmplat că eu şi V.Vatavu facem aceleaşi emisiuni, până nu demult aveam acelaşi salariu, iar acum ea are 3400 şi eu 2800 de lei. Cum s-a întâmplat?

T.Stelea: Când s-a trecut la noul sistem de salarizare, în 2007, a fost ridicat nivelul salariului minim pentru personalul auxiliar. Conducerea a propus să nu mai existe nici suplimente, nici salarii de merit. Salariul să fie mărit şi să includă toate acestea. La moment, dna V.Vatavu are salariu de merit.

N.Scorpan: Dnă T.Stelea, dl V.Todercan a anulat Codul muncii sau legislaţia în vigoare cu privire la salarizare? Pentru ce se dau categorii, pentru ce complexitate de muncă şi în ce mărime?

E.Rîbca: Întrebarea este clară şi este timpul să oferim cuvântul juristului. Este o întrebare care ţine de atribuţiile juristului.

A.Vicol: Consider salutar faptul că la şedinţa de astăzi se discută problema dată.
E.Rîbca: E un alt subiect.

A. Vicol: Se intenţionează elaborarea unui alt sistem de salarizare. Ar fi oportun ca la elaborarea acestui regulament de salarizare să fie implicaţi şi petiţionarii care au înaintat demersul pe care îl examinăm, pentru a nu avea pe viitor discuţii că noul regulament a fost elaborat unilateral, fără participarea salariaţilor.

E.Rîbca: Cer scuze, dar lăsăm administraţia să-şi realizeze atribuţiile. Cred că nu este cazul ca dvs să decideţi ce trebuie să facă preşedintele. Aţi fost întrebat, dacă a fost aprobat legal acest sistem de salarizare. Dl N. Scorpan a menţionat câteva articole din Codul muncii care au fost încălcate.

A.Vicol: Sistemul de salarizare în cadrul Companiei a fost elaborat în conformitate cu prevederile art.22 al Legii salarizării. Pentru a avea convingerea că acest regulament este în strictă conformitate cu legislaţia în vigoare, Compania s-a adresat Ministerului muncii cu un demers de expertizare...

E.Rîbca: Când s-a adresat, în ianuarie?

A.Vicol: Da, vi-l prezint dvs şi membrilor CO ca să vedeţi că Regulamentul cu privire la salarizare este în strictă conformitate cu legislaţia în vigoare şi nu are prevederi contrare Codului muncii şi altor acte normative. Este altceva, cum este implementat.

Ce ţine de legalitatea acestui regulament, în Contractul colectiv de muncă este prevăzut expres că salarizarea are loc conform Regulamentului cu privire la salarizare în discuţie. Dacă salariaţii nu sunt de acord cu prevederile acestuia, ei sunt în drept de a se adresa în instanţa de judecată pentru a solicita modificarea lui şi a încasa prejudiciul.

Această petiţie este adresată a doua oară, dar nu există nicio sesizare a vreunui organ de stat abilitat prin care să se spună că sistemul de salarizare contravine legislaţiei în vigoare.

Tot ce se vorbeşte, se spune la general cu emoţii, dar nu pe articole încălcate.

N.Scorpan: Potrivit art.133 alin.(4) şi (5) din Codul muncii, salariile tarifare şi de funcţie se stabilesc prin negocieri individuale dintre angajat şi angajator. Când se semnează contractul individual, preşedintele Companiei, împreună cu serviciile respective, a invitat vreun angajat să respecte prevederile articolului dat? În ce mod aţi promovat această lege?
Art.128 alin.(2) din Codul muncii prevede retribuirea muncii după calitate, complexitate. Mă întreb: dacă în instituţia dată nu există registrul de complexitate a emisiunilor, dvs cum aţi determinat complexitatea muncii? Cum aţi stabilit salariul tarifar în corespundere cu acest articol? Cum aţi respectat legea?

A.Vicol: Dle N.Scorpan, dvs ştiţi că în conformitate cu prevederile art. 21 al Legii cu privire la salarizare, salarizarea în cadrul Companiei se efectuează în conformitate cu condiţiile prevăzute pentru unităţile cu autonomie financiară. Reieşind din aceste considerente, Compania „Teleradio-Moldova” dispune de dreptul de a elabora de sine stătător Regulamentul de salarizare, ceea ce a fost făcut.
Acest regulament a fost înaintat spre aprobare fostului CO. El a fost supus dezbaterilor şi, în final, a fost aprobat de către CO. Acesta se implementează până la momentul în care va fi modificat sau completat.

Nu văd nicio încălcare. Curtea de Conturi a studiat acest mecanism. În cazul când va constata că sunt careva abateri de la Legea salarizării, atunci administraţia nu va avea decât să modifice acele prevederi care vor fi considerate ilegale.

E.Rîbca: Răspunsul este clar. Stimaţi colegi, mai aveţi întrebări?

A.Peru-Balan: În contractul individual de muncă prevede salarizarea, se indică cuantumul salariului?

A.Vicol: Este scris, dar fiecare salariat este în drept să negocieze salariul.

E.Rîbca: În contractul individual se indică suma salariului?

V.Gorodeţchi: Da.

E.Rîbca: În cazul în care la 01 ianuarie 2010 s-a semnat contractul individual de muncă şi s-a stabilit suma de 5000 de lei, este scrisă suma acolo?

V.Gorodeţchi: Da. Salariile se stabilesc prin ordin. Când s-a trecut la noul sistem, s-au stabilit salariile prin ordin.

Membrii CO discută.

N.Scorpan: Când am semnat contractul, era stabilită categoria de salarizare, dar nu era specificată suma. Vreau să vă spun că suma s-a stabilit post-factum.

C.Marin: În momentul când aţi semnat contractul şi aţi văzut că nu este salariul, de ce l-aţi semnat? Putem să nu fim de acord cu sistemul de salarizare, cu salariul pe care îl primim, dar trebuie să înţelegem un lucru: dacă acest sistem nu contravine legislaţiei şi dacă am semnat contractul, înseamnă că am acceptat. 

Se discută.

E.Rîbca: În ceea ce priveşte propunerea de a interveni în atribuţiile de serviciu ale salariaţilor, la moment nu sunt pregătit să răspund la întrebare. Totodată, ar putea fi în discuţie o ingerinţă. Cu ce se ocupă fiecare salariat este sarcina administraţiei, dar nu a CO. Nu putem merge pe pista discuţiei date. 

I.Munteanu: Din discuţiile foarte fierbinţi care s-au pornit aici, se trage o concluzie: sistemul implementat este inechitabil. Felul în care sunt remuneraţi angajaţii este ridicol.

Acum putem să ne baricadăm în spatele argumentelor de păcate ale fostei administraţii. De ce nu aţi protestat atunci când aţi semnat contractul? Situaţia este destul de proastă şi ar trebui de instituit un organism de conciliere dintre angajaţi şi angajator. Cred că şi sindicatele ar trebui să-şi revizuiască rolul. Am impresia că atunci când prima dată dl N.Scorpan a ridicat problema, sindicatele erau agresive şi net de partea administraţiei. Nu e clar pentru cine funcţionează.

Problema trebuie rezolvată, dar nu stinsă. Ar trebui să ne mişcăm destul de repede, să nu aşteptăm 3 luni de zile. Nemulţumirea trebuie soluţionată. Poate nu e cazul să oferim fiecăruia posibilitatea de a face comerţ, să aducă publicitate. Nu cred că e cea mai bună soluţie. Poate ar trebui de verificat activitatea departamentului publicitate, inclusiv de ce Compania nu are îndeajuns resurse.

Se lasă impresia că administraţia este de o parte a baricadei, iar angajaţii de cealaltă parte. 

E.Rîbca: Vă mulţumesc. Vreau să acord cuvânt reprezentantului sindicatelor.

S.Ciobanu: Stimaţi membri ai CO, sper să fiu înţeles corect: problema salarizării s-a discutat nu o dată la şedinţele Consiliului. Nu o dată s-a mers către angajator pentru a mări salariul. Ultimul demers către CO, din 12 februarie 2007, avea 2 puncte: 1. elaborarea unui mecanism de salarizare în cadrul Companiei; 2. CO să intervină către Parlament de a susţine acest mecanism, care a fost implementat în noiembrie 2007.

La momentul când s-a elaborat acest Regulament, Compania „Teleradio-Moldova” a adoptat ca bază categoria de salarizare minimă de 700 de lei. Acest salariu era bunişor faţă de alte structuri, ministere, dar timpul nu stă pe loc. Articolele 48 şi 49 din Codul muncii prevăd că negocierea contractului de muncă se face între două persoane. Nimeni în afară de angajator şi angajat nu participă la semnare şi nu poartă răspundere. Se aplică semnătura, dacă îi convine salariul. Sindicatul intervine când deja este semnat contractul individual de muncă şi angajatorul nu-şi onorează responsabilităţile.

În sesizarea dată sunt incluse legile care, până în 2007-2008, erau în vigoare şi s-au luat în considerare la stabilirea salariului. Vreau să spun că în decembrie 2008 aceste legi au fost modificate. Compania este asigurată financiar în baza Caietului de sarcini de către Parlament. Caietul de sarcini este aprobat de către CO, în baza necesităţilor, inclusiv cele privind salarizarea.

Legea nr.355, la care se face trimitere, a fost modificată şi art. 4 prevede că în 2010 salariul de bază va fi stabilit de către conducătorul unităţii bugetare în baza criteriilor şi normelor de evaluare. Altă lege, nr.847, a fost completată şi a intrat în vigoare în decembrie 2008 unde se spune că retribuirea salariului în instituţiile bugetare se face în corespundere cu categoriile de calificare. În 2010 Compania „Teleradio-Moldova” nu este finanţată corespunzător şi va fi complicat de ridicat salariile.

N.Scorpan: Nu vorbim de majorarea salariilor, dar de ajustarea la legislaţie.

S.Ciobanu: În ceea ce priveşte respectarea legislaţiei, ca preşedinte al Consiliului sindical am optat pentru respectarea legii. Serviciului juridic îi revine responsabilitatea totală de respectare a legii.

Când se scrie ceva, trebuie să se ţină cont de legislaţia în vigoare.

E.Rîbca: Dvs, indirect, aţi afirmat că sistemul de salarizare nu corespunde legislaţiei în vigoare. Am înţeles corect?

S.Ciobanu: Corespunde legislaţiei în vigoare.

A.Lisevici: Sunteţi pentru revizuirea sistemului de salarizare sau contra?

S.Ciobanu: Sunt pentru.

E.Rîbca: Ar trebui să facem o pauză.

După pauză

E.Rîbca: Înainte de a purcede la dezbateri am câteva întrebări. Avem un proiect de hotărâre înaintat de către salariaţi. Dau citirii unui pasaj: 1. A aprecia activitatea ex-administraţiei cu privire la implementarea mecanismelor de salarizare ca acţiuni propagandistice ce au provocat abateri ilegale. Spuneţi, vă rog, care au fost abaterile ilegale?

N.Scorpan: Eu am numit acolo.

E.Rîbca: În momentul când examinăm un punct pe care îl punem în discuţie, ne întrebăm care sunt ilegalităţile? Care articole au fost încălcate?

N.Scorpan: Implementarea mecanismului de salarizare a fost subordonată unor interese subiective, particulare, politice. Art.128 alin.(2) din Codul muncii spune că la stabilirea şi achitarea salariilor nu se admite nicio discriminare pe criterii politice, religioase, etc. Noi considerăm că a fost implementat anume acest microb al discriminării. Dacă este necesară dovada din partea colectivului, o vom aduce.

E.Rîbca: Dar astăzi trebuie să adoptăm o decizie. Aţi prezentat proiectul pe la orele 12.00. Opinia dvs, dle jurist.

A.Vicol: Dispuneţi de un document sau act constatator emis de vreun organ abilitat, care să confirme că Compania a încălcat prevederile alin.(2) al art. 128? 

N.Scorpan: Noi solicităm formarea unei comisii de anchetă care ar stabili aceste ilegalităţi.

E.Rîbca: Consideraţi că este vreo încălcare?

A.Vicol: Nu, atâta timp cât nu este emisă nicio hotărâre de judecată irevocabilă.

E.Rîbca: Citez: 2. Pentru intrarea în legalitate… Vorbim de aceleaşi ilegalităţi.
N.Scorpan: Noi vorbim de lefurile tarifare. Ne adresăm conducerii Companiei pentru a stabili echitate în ceea ce priveşte lefurile tarifare.

E.Rîbca: Spuneţi că trebuie revăzute.

N.Scorpan: Dle preşedinte, în art.136 al Codului muncii scrie că tarificarea lucrărilor şi acordarea categoriilor de calificare muncitorilor specialişti se realizează conform îndrumarelor tarifare ale specialităţilor şi funcţiilor, dacă există.

E.Rîbca: Stimaţi colegi, mai aveţi întrebări, opinii?

V.Cucereanu: Problema salarizării inechitabile durează de zeci de ani. Eu o cunosc foarte bine şi ceea ce s-a vorbit aici este adevărat. Noi în ianuarie am examinat salariile angajaţilor Companiei. Ceea ce m-a mirat foarte mult este discrepanţa dintre salariile şefilor de subdiviziuni şi ziarişti. Un şef de redacţie primeşte 10-12 mii. Nu mi-i clar cum se formează salariul acesta atât de mare. Bănuiesc că în baza unor onorarii. Mulţi dintre conducătorii de subdiviziuni nu sunt ziarişti foarte cunoscuţi sau emisiunile lor nu au priză, sau nici nu fac emisiuni.

Salarizarea s-a făcut în mare parte pe criterii politice. Sper că astăzi este exclus acest criteriu. Că e lipsă de transparenţă, de asemenea, sunt de acord. Fiecare ziarist trebuie să fie convins că şi-a meritat salariul şi onorariul. Ar trebui să existe o transparenţă în interiorul redacţiei.
Vorbim de un mecanism nou de salarizare. Pledez pentru un mecanism care să excludă subiectivismul. Şi complexitatea emisiunilor este de asemenea o chestiune foarte sensibilă, pentru că o emisiune foarte greu făcută cu 100 de interviuri, cu animaţii, dar foarte rea, nu merită un onorariu foarte mare în raport cu unele transmisiuni în direct. Este un subiect foarte sensibil.

Pledez pentru excluderea momentului subiectiv, să rămână doar cel profesionist.

E.Rîbca: Dacă nu aveţi nimic împotrivă, vreau să dau citirii un proiect...

N.Scorpan: Noi am venit cu acest proiect, dvs aveţi tot dreptul să-l redactaţi.

E.Rîbca: Am pus în discuţie subiecte pe care personal consider că nu le putem include în hotărâre: noţiunea „ilegalităţi”, atâta timp cât nu avem dovezi, precum şi sintagma „pierderi morale şi financiare”.

A informa colectivele este realizabil. Vom plasa la intrare hotărârea.

Propun spre examinare proiectul hotărârii: preşedintele Companiei va prezenta CO până la data de 01 august 2010 proiectul noului Regulament privind sistemul de salarizare în Compania „Teleradio-Moldova”. Prezenta hotărâre intră în vigoare în ziua adoptării.
Anterior discutam despre termen. Stimaţi colegi, aveţi propuneri?

I.Munteanu: Propunerea este rezonabilă, dar termenul – nu. August este o perioadă destul de îndelungată. Este suficient şi o lună de zile.

R.Lozinschi-Hadei: În cazul când vom avea un nou regulament, va fi implementat din punct de vedere financiar?

C.Marin: Când am venit cu solicitarea termenului de 3 luni, ne-am gândit că între timp vom avea rectificări la buget. Universitatea a modificat sistemul de salarizare şi a fost nevoie de un an de zile pentru implementare.

Nu aş fixa un termen rigid. Şi noi suntem interesaţi să soluţionăm această problemă. Nu intenţionăm să avem tensiuni în colectiv şi nu vom ţine această problemă „în sertar” până la 01 august. Nu acesta e scopul nostru. Scopul nostru e să elaborăm o schemă care să fie credibilă şi să nu trezească suspiciuni. Nu este vorba de majorare de salarii, ci de o ajustare.

I-am spus şi dlui N.Scorpan că este o comisie de evaluare, care examinează nivelul de salarizare. Faci demers, prezinţi argumentele şi această comisie ia o decizie. După care se discută cu angajatorul şi în funcţie de posibilităţile financiare putem să soluţionăm problema.

N.Scorpan: Noi am propus instituirea unei comisii de anchetă pentru a monitoriza şi verifica acel mecanism de implementare a salariului.

E.Rîbca: Îmi place ideea, dar nu cred că este legală o asemenea decizie a CO. Nu avem asemenea atribuţii. Noi monitorizăm, dar nu obligăm.

I.Munteanu: Putem recomanda.

Membrii CO discută.

E.Rîbca: În ceea ce priveşte propunerea de a recomanda crearea unei comisii mixte, aş vrea să aud părerea colegilor.

Membrii CO discută.

E.Rîbca: Propun următorul text al hotărârii:

1. Se recomandă preşedintelui Companiei să constituie o comisie privind evaluarea şi perfecţionarea sistemului de salarizare în IPNA Compania „Teleradio-Moldova” cu participarea reprezentanţilor salariaţilor IPNA.

2. Preşedintele Companiei va prezenta CO, până la data de 01 august 2010, proiectul noului regulament.

C.Marin: E bine, pentru că ar putea fi şi 01 mai, 01 iunie şi 01 iulie.

Membrii CO discută.

E.Rîbca: Stimată audienţă, am redactat hotărârea sub aspect stilistic şi în ceea ce priveşte termenele. Se recomandă preşedintelui Companiei să constituie o comisie cu participarea reprezentanţilor salariaţilor IPNA privind evaluarea şi perfecţionarea sistemului de salarizare în IPNA Compania „Teleradio-Moldova”. Ideea este clară. Eventual mai redactăm.

Rog membrii CO să se expună în privinţa termenului. Iniţial am prevăzut 01 august. Propun 01 iulie. Vă rog să vă expuneţi.

Membrii CO discută.

V.Ţapeş: Cred că e rezonabil ceea ce spune dl preşedinte, pentru că şi ei sunt cointeresaţi să rezolve problema.

R.Lozinschi-Hadei: Mi-aş dori cât mai repede să fie propus un nou regulament. Dar dacă nu o să fie implementat?
C.Marin: Trebuie să fim realişti. Pentru ca să prezentăm ceva, noi cerem timpul respectiv.

A.Sîrbu: Am considerat că 3 luni este termenul limită. În cazul când vom fi gata să-l prezentăm mai devreme, o vom face.

E.Rîbca: Supun votului. Cine este pentru termenul de 2 luni de zile, până la 01 iulie? Rog să votaţi.
S-a votat: „Pentru” – 6 voturi.

E.Rîbca: Cine este pentru termenul de 01 august, rog să votaţi.

S-a votat: „Pentru” – 1 vot.

E.Rîbca: Cine este pentru termenul de 01 iunie, rog să votaţi.
S-a votat: „Pentru” – 1 vot.

E.Rîbca: Cine este pentru adoptarea hotărârii CO nr.149 cu privire la sesizarea angajaţilor Companiei privind sistemul de salarizare în redacţia enunţată, rog să votaţi.

S-a votat: „Pentru” – unanim.

E.Rîbca: Stimaţi colegi cred că am epuizat acest subiect. Stimată audienţă, şedinţa este în continuare deschisă. Dacă doriţi, puteţi asista.

N.Scorpan: Noi vă mulţumim pentru această susţinere acordată.

E.Rîbca: Solicitaţi să informăm colectivul? Plasarea hotărârii la intrarea în Casa Radio şi TV este suficientă?

N.Scorpan: Da.

E.Rîbca: Următorul subiect de pe ordinea de zi: Cu privire la vacanţa funcţiei secretarului CO. Aveţi în mape cererea secretarului CO, dna V.Bogatu, prin care informează că începând cu 23 aprilie nu va exercita funcţiile de secretar.
În acest context, amintesc problema de ordin juridic ce există. Într-un articol al Codului audiovizualului al Republicii Moldova avem prevederea că secretarul CO trebuie să fie angajat, în alt articol se prevede că nu are acest drept. Până astăzi avem această situaţie incertă. Am sesizat comisia parlamentară de profil, dar procedura poate dura vreo jumătate de an.

Propun aprobării următoarea hotărâre. Unu: se abrogă hotărârea CO nr.1/92 din 30.12.2009 cu privire la alegerea secretarului CO. Doi: se declară vacantă funcţia de secretar al CO. Doreşte cineva să devină secretar şi să nu primească salariu? Constat că doritori nu sunt. Trei: se constată absenţa candidaţilor din rândul membrilor CO, la funcţia de secretar. Patru: în perioada în care funcţia de secretar este vacantă, la începutul fiecărei şedinţe CO preşedintele acestuia, la propunerea membrilor, va pune la vot aprobarea candidaturii secretarului şedinţei. Cinci: pentru participarea la fiecare şedinţă CO în perioada 30 decembrie 2009 – 23 aprilie 2010 IPNA va acorda secretarului CO o remuneraţie echivalentă cu cea a unui membru CO. Prezenta hotărâre intră în vigoare în momentul adoptării.

M.Şlapac: Ce spune legea?

E.Rîbca: Legea spune că secretarul trebuie să fie angajat şi, totodată, că membrul CO nu trebuie să fie angajat.

Membrii CO discută. 


E.Rîbca: Cine este pentru aprobarea acestei hotărâri?

S-a votat: „Pentru” – unanim.

E.Rîbca: Stimaţi colegi, pentru şedinţa trecută v-am expediat un proiect de hotărâre privind elaborarea Caietului de sarcini IPNA Compania „Teleradio-Moldova”. Aţi văzut-o. Îi dau citire:

1. Preşedintele, directorul radiodifuziunii şi directorul televiziunii sunt responsabili de elaborarea Caietului de sarcini al Instituţiei Publice Naţionale a Audiovizualului Compania „Teleradio-Moldova”.

2. Directorul radiodifuziunii este responsabil de elaborarea planului financiar şi a politicii de programe pentru fiecare serviciu de programe al radiodifuziunii, ce urmează a fi incluse în Caietul de sarcini al Instituţiei Publice Naţionale a Audiovizualului Compania „Teleradio-Moldova”.

3. Directorul televiziunii este responsabil de elaborarea planului financiar şi a politicii de programe pentru fiecare serviciu de programe al televiziunii, ce urmează a fi incluse în Caietul de sarcini al Instituţiei Publice Naţionale a Audiovizualului Compania „Teleradio-Moldova”.

4. Caietul de sarcini se prezintă Consiliului de Observatori spre aprobare în primele cinci luni ale anului, premergător celui pentru care se elaborează.

5. Concomitent cu Caietul de sarcini, Consiliului de Observatori i se prezintă organigrama, statele de personal ale Companiei şi grilele de emisie ale serviciilor de programe, difuzate de Companie.

6. De regulă, Consiliul de Observatori supune aprobării Caietul de sarcini separat de instituirea, reorganizarea subdiviziunilor Companiei şi încetarea activităţilor acestora.

7. Caietul de sarcini se prezintă Consiliului Coordonator al Audiovizualului spre avizare în termen de 10 zile lucrătoare din data aprobării de către Consiliul de Observatori.

8. Preşedintele Companiei, directorul radiodifuziunii şi directorul televiziunii prezintă, periodic, Consiliului de Observatori rapoarte privind implementarea Caietului de sarcini.

9. Raportul anual privind implementarea Caietului de sarcini se prezintă Consiliului de Observatori până pe data de 26 martie a anului următor.

10. Până la 1 septembrie 2010, preşedintele Companiei va înainta Consiliului de Observatori propuneri privind structura şi conţinutul Raportului Instituţiei Publice Naţionale a Audiovizualului Compania „Teleradio-Moldova” pentru anul 2010.

Pun la vot hotărârea. Cine este pentru?

S-a votat: „Pentru” – unanim.

E.Rîbca: Următorul proiect de hotărâre – Cu privire la publicarea hotărârilor şi proceselor verbale CO. Cred că aţi citit-o. Propun s-o votăm?

S-a votat: „Pentru” – unanim.

E.Rîbca: Următoarea hotărâre este cea Cu privire la aprobarea ordinii de zi a şedinţei CO. Se aprobă următoarea Ordine de zi a şedinţei Consiliului de Observatori al Instituţiei Publice Naţionale a Audiovizualului Compania „Teleradio-Moldova” din 29 aprilie 2010, ora 16.00:

1. Caietul de sarcini al IPNA Compania „Teleradio-Moldova” pentru anul 2010.

2. Diverse.

Dna N.Beregoi, rog să oferiţi fiecărui membru al CO câte un Caiet de sarcini în cadrul acestei şedinţe. Stimaţi colegi, propun să organizăm şedinţa CO pe data de 29 aprilie 2010. Este joia viitoare. 

C.Marin: Dacă e posibil, vă rog să stabiliţi ora 15.00.

Membii CO discută.

E.Rîbca: Propun să votăm aprobarea acestei hotărâri.

S-a votat: „Pentru” – unanim.

E.Rîbca: Stimaţi colegi, aveţi în mapă un demers al preşedintelui Companiei, înregistrat la 22 aprilie. Prin acest demers se solicită modificarea unor documente.

Juristul a promis să pregătească proiectul hotărârii. La ora 15.15 l-am telefonat şi a venit cu proiectul la 15.30. Nu ştia ce documente modificăm. A venit dna T.Stelea şi nu putea să-mi spună exact ce modificări se fac.

C.Marin: Nu avem locuri vacante, de aceea am cerut modificarea statelor de personal din Departamentul actualităţi TV cu completarea unor unităţi. 

E.Rîbca: Dacă colegii insistă, supun votului aceste modificări.
C.Marin: Avem nevoie de ele, pentru că conform regulamentului, eu nu pot schimba statele de personal.

Membrii CO discută.

C.Marin: Vă rog să le aprobaţi. Noi trebuie să angajăm.

Membrii CO discută.

E.Rîbca: Propun să votăm aprobarea hotărârii.

S-a votat: „Pentru” – 7 voturi.

                 „Abţinut” – 1 vot.

E.Rîbca: Propun să încheiem şedinţa.

S-a votat: „Pentru” – unanim.

Şedinţa s-a finisat la 19:00

